CELEX: 62020TN0621
Language: el
Date: 2020-10-03 00:00:00
Title: Υπόθεση T-621/20: Προσφυγή-αγωγή της 3ης Οκτωβρίου 2020 — EMCS κατά EASO

21.12.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 443/21
            
         
      Προσφυγή-αγωγή της 3ης Οκτωβρίου 2020 — EMCS κατά EASO
      (Υπόθεση T-621/20)
      (2020/C 443/25)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα: EMCS ltd. (Msida, Μάλτα) (εκπρόσωποι: P. Kuypers και N. Groot, δικηγόροι)
      
         Καθής-εναγομένη: Ευρωπαϊκή Υπηρεσία Υποστήριξης για το Άσυλο (EASO)
      
         Αιτήματα
      
      Η προσφεύγουσα-ενάγουσα (στο εξής: προσφεύγουσα) ζητεί από το Γενικό Δικαστήριο:
      
                  —
               
               
                  να ακυρώσει την απόφαση της EASO της 23ης Ιουλίου 2020, σχετικά με τη «Διαδικασία σύναψης δημόσιας σύμβασης EASO/2020/789, Διάθεση εργαζομένων προσωρινής απασχόλησης για την EASO στη Μάλτα», η οποία ελήφθη στο πλαίσιο διαδικασίας διεπόμενης από τον κανονισμό (ΕΕ, Ευρατόμ) 2018/1046 (1), καθόσον με την απόφαση αυτή απορρίφθηκε η προσφορά την οποία είχε υποβάλει η προσφεύγουσα στο πλαίσιο του διαγωνισμού αριθ. EASO/2020/789· και/ή
               
            
                  —
               
               
                  να ακυρώσει την πράξη ή τις πράξεις με τις οποίες η EASO επέτρεψε ή επιτρέπει σε άλλον ενδιαφερόμενο να συνάψει σύμβαση-πλαίσιο βάσει του διαγωνισμού αριθ. EASO/2020/789·
               
            
                  —
               
               
                  να υποχρεώσει την EASO να καταβάλει αποζημίωση στην προσφεύγουσα για τη ζημία την οποία αυτή υπέστη καθόσον δεν της επετράπη να εκτελέσει τη σύμβαση-πλαίσιο· και
               
            
                  —
               
               
                  να καταδικάσει την EASO στα δικαστικά έξοδα της προσφεύγουσας.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται ότι η EASO παραβίασε την αρχή της ίσης μεταχείρισης και την αρχή της διαφάνειας, διότι τα έγγραφα του διαγωνισμού δεν ήταν επαρκώς σαφή, ακριβή και μονοσήμαντα, η δε EASO μπορούσε και όφειλε να είχε παράσχει διευκρινίσεις ως προς το περιεχόμενο των εγγράφων αυτών. Παρά το γεγονός ότι η προσφεύγουσα υπέβαλε επανειλημμένως σχετικό αίτημα, η EASO επέλεξε να μην παράσχει διευκρινίσεις ως προς το περιεχόμενο των εν λόγω εγγράφων. Επομένως, η EASO παραβίασε συνειδητά και κατά τρόπο διαρκή την αρχή της διαφάνειας.
               
            
                  2.
               
               
                  Με τον δεύτερο λόγο προβάλλεται ότι η EASO προέβη παρανόμως σε δικό της επαναϋπολογισμό της οικονομικής προσφοράς της προσφεύγουσας, κατά παράβαση της συγγραφής υποχρεώσεων του επίμαχου διαγωνισμού και της νομολογίας τόσο του Γενικού Δικαστηρίου όσο και του Δικαστηρίου. Κατά συνέπεια, η EASO στηρίχθηκε, για την αξιολόγηση της προσφοράς της προσφεύγουσας, στο νέο αυτό ποσό. Επομένως, η EASO παραβίασε την αρχή της ίσης μεταχείρισης και την αρχή της διαφάνειας. Η απόφασή της ήταν κατ’ ανάγκη παράνομη.
               
            
                  3.
               
               
                  Με τον τρίτο λόγο προβάλλεται ότι η EASO παρέβη το άρθρο 170, παράγραφος 3, του κανονισμού 2018/1046, καθόσον δεν ανέφερε τα σχετικά πλεονεκτήματα της κοινοπραξίας έναντι της προσφοράς της προσφεύγουσας, ακόμη και αφότου η προσφεύγουσα υπέβαλε ειδικώς σχετικό αίτημα. Η EASO δεν εξέθεσε γιατί η προσφορά της κοινοπραξίας έλαβε υψηλότερη βαθμολογία έναντι της προσφοράς της προσφεύγουσας, με αποτέλεσμα η προσφεύγουσα να μην είναι σε θέση να εντοπίσει τα αντίστοιχα δυνατά και αδύναμα σημεία της δικής της προσφοράς σε σχέση με την προσφορά της κοινοπραξίας.
               
            
                  4.
               
               
                  Με τον τέταρτο λόγο προβάλλεται, ως προς το αποζημιωτικό αίτημα, ότι η προσφεύγουσα υπέστη ζημία η οποία συνίσταται στο διαφυγόν κέρδος από τη μη σύναψη της συμβάσεως-πλαισίου.
               
            
         (1)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ 2018, L 193, σ. 1).